زریانی ئۆفیلیا (٢٠٠٥)

زریانی ئۆفیلیا زریانێکی خولگەیی درێژخایەن بوو لە ئەیلوولی ٢٠٠٥ کە بۆ زۆربەی ماوەی بوونی بە درێژاییی ڕێڕەوێکی ناڕێک لە کەناری ڕۆژھەڵاتی ویلایەتە یەکگرتووەکان جووڵا. ئۆفیلیا، کە پازدەیەمین زریانی ناونراو و ھەشتەمین زریانی وەرزی زریانی ئەتڵەسیی ٢٠٠٥ی ڕیکۆردشکێن بوو، لە سەرەتای ئەیلوولدا لە کۆمەڵێک سیستەمی ئاڵۆز لە سەرانسەری ئەتڵەسیدا سەریھەڵدا. ناوچەیەکی پەستانی نزم لە نزیک بەھاما یەکی گرت و لە ٦ی ئەیلوولدا وەک نزمەپەستۆی خولگەیی شازدە پۆلێن کرا. ئەم سیستەمە کە لە ناوچەیەکی خاوەن تەوژمی ئاراستەکەری کەمدا گیری خواردبوو، و بە زۆری لەژێر کاریگەریی بۆشایییەکدا بوو لە نێوان دوو شانەپەستانی باکوور و ڕۆژھەڵاتدا، بە ڕێڕەوێکی بازنەییدا و بە ئاراستەیەکی گشتیی بەرەو باکوور جووڵا. ڕۆژی دواتر، خۆی ڕێکخست و بوو بە زریانی خولگەیی ئۆفیلیا و زوو لە ٨ی ئەیلوولدا گەیشتە پلەی زریان. بە درێژاییی ھەفتەی دواتر، توندیی ئۆفیلیا لە نێوان ئاستی زریانی خولگەیی و زریاندا ھاتوچۆی دەکرد بەھۆی تێھاتنی ھەوای وشک، ئاستی جیاوازی بڕینی با، و سەرئاوکەوتنی وردە وردەی ئاوە ساردترەکانەوە بە درێژاییی ڕێڕەوە پێچاوپێچەکەی. سیستەمەکە کە وردە وردە قەبارەی گەورەتر دەبوو، بۆ چوارەم جار گەیشتە ھێزی زریان و لە ١٤ی ئەیلوولدا گەیشتە بەھێزترین ئاستی، بە زۆرترین بای بەردەوامی ٨٥ میل لە کاتژمێرێکدا (١٤٠ کم/کاتژمێر). تا ئەم کاتە، ئۆفیلیا بازنەیەکی دووەمی تەواو کردبوو و بەرەو باکووری ڕۆژاوا و ویلایەتی کارۆلینای باکوور دەجووڵا. سیستەمەکە جارێکی تر ئاراستەی گۆڕی و لە ویلایەتەکە دوورکەوتەوە، ھەرچەندە دیواری چاوەکەی بۆ ماوەی دوو ڕۆژ بە کەناراوەکاندا خشەخشی دەکرد. سیستەمەکە بۆ دواجار لە ١٦ی ئەیلوولدا بۆ ھێزی زریانی خولگەیی دابەزی کاتێک دەستی کرد بە خێرایی وەرگرتن بەرەو باکووری ڕۆژھەڵات. دوای تێکەڵبوونی لەگەڵ با ڕۆژاوایییەکاندا، ئۆفیلیا ڕۆژی دواتر گۆڕا بۆ زریانێکی دەرەوەی-خولگەیی. بۆ ھەفتەی دواتر، ئۆفیلیا لەسەر ڕێڕەوێکی جێگیری ڕۆژھەڵات-باکووری-ڕۆژھەڵات بۆ باکووری-ڕۆژھەڵات مایەوە، و بەناو کەنەدای ئەتڵەسی و باکووری زەریای ئەتڵەسیدا تێپەڕی پێش ئەوەی لە ٢٣ی ئەیلوولدا لەسەر دەریای نەرویژ بپووکێتەوە.

 سەرچاوەکان